Il-bniedem jaf jgħaddi minn esperjenzi diversi matul ħajtu. Anzi nazzarda ngħid li ħafna drabi esperjenzi qarsa jsaħħuna moralment maż-żmien. Hekk ġralu l-artist li tkellimt miegħu llum. Qed nirreferi għal Luke Chappell. Għandu 16-il sena u joqgħod f'lokalità żgħira ġewwa Ħad-Dingli, imma ġieli jkollu jgħix f'postijiet oħra wkoll minħabba raġunijiet personali. Bħalissa għadu jattendi l-iskola, imma qed jaħdem fuq mużika wkoll. Jiddeskrivi lilu nnifsu bħala persuna matura, imma f'ċerti mumenti jara lilu stess bħala tifel żgħir ma' sħabu. Naturalment ikollu l-mumenti tad-dwejjaq tiegħu, kif ukoll mumenti tajba bħal kulħadd, għax fuq kollox huwa uman. Luke beda jikteb il-mużika minn mindu kien għadu żgħir, forsi kellu dawk id-disa' snin. "Ma kinux kanzunetti daqshekk tajbin, imma għal ta' dak iż-żmien kienu jgħaddu. Kont bdejt billi nikteb lirika differenti fuq diski li diġà kienu jeżistu, u spiċċajt wara tliet snin tgħallimt kif nikteb affarijiet u mużika oriġinali," beda jispjegali dwaru. Aktar ħin liberu għal proġetti ġodda Ta' min jgħid u żgur se naqblu, li lil Luke sirna nafuh aktar dan l-aħħar waqt l-ewwel X Factor ta' Malta, fejn kiseb simpatija mill-poplu Malti bħala l-iżgħar kontestant, kif ukoll wieħed mill-finalisti li rnexxielu jasal sas-semifinali. B'kurżità fuqi, ridt inkun naf x'kien qed jagħmel qabel ma kien applika għall-X Factor. "Qabel ma applikajt għall-X Factor ta' Malta, oriġinarjament kelli diġà żewġ diski online fuq YouTube, u kellhom fuq 15,000 view. Fil-fatt wara l-X Factor telgħu iktar. Kont ukoll qed nikteb diski ġodda ma' nies magħrufin sew f'Malta bħal 215 collective. Issa li għandi iktar ħin liberu f'idi, għandi ċ-ċans li naħdem sew mat-tim tiegħi u nkomplu naħdmu fuq proġetti ġodda." Għalih il-mużika tfisser kollox, sal-punt li jispiċċa jaqa' ħażin jekk ma jirnexxilux jilħaq xi nota fil-vuċi, jew inkella meta jkun jiflaħx u ma jkunx jista' jkanta, kif ukoll ċerti mumenti fejn iħossu li l-mużika tiġi misruqa minnu. B'hekk il-mużika hi ħaġa li jgħożż f'qalbu. Bħala strumenti, kif qalli Luke stess, m'hemmx ħafna li jaf idoqq, imma jaf kemxejn idoqq il-kitarra elettronika, u issa beda wkoll idoqq il-pjanu minn fuq videos ta' YouTube online. Mhux hekk biss iżda wkoll jipproduċi l-mużika fuq il-laptop bħal beats u samples u joħloq diska bihom fuq programm jismu FL studio. Fi kliem ieħor, il-mużika taffettwalu ħajtu b'mod meraviljuż. "Il-mużika timlieni bil-ferħ u b'hekk nipprova kemm nista' nagħti lin-nies l-istess sentiment li nħoss jien bil-mużika tiegħi," tbissem jgħidli. Lura lejn tfulitu, kont konxja mill-fatt li minħabba xi diffikultajiet fit-trobbija, minħabba xi diżgwid bejn il-ġenituri tiegħu, Luke ħa l-opportunità minn din il-ħaġa u trawwem aktar b'saħħtu mużikalment. Ħallejt f'idejh sabiex jelabora aktar. "Meta kont iżgħar kont fi stat ta' żvilupp mentalment u kif ukoll spiritwalment, u b'hekk meta kont żgħir u kelli d-diffikultajiet fit-trobbija minħabba n-nuqqas ta' komunikazzjoni bejn ommi u missieri, xorta bqajt b'saħħti. Kelli lil min jgħinni, ovvjament, imma l-mużika kienet dejjem ta' għajnuna għalija, kien qisu post ta' sigurtà u serħan għal moħħi," spjegali fid-dettall. Kompla jgħidli li matul ħajtu dejjem kellu dubji fuq l-imħabba ta' Alla u kif ukoll l-imħabba tan-nies madwaru. "Imma bil-mużika stajt nesprimi dan il-ħsieb f’kitba u kreattività ġdida, u stajt ukoll nagħti eżempju lin-nies li għaddew minn stejjer simili, li hu normali li tgħaddi minn tbatija, imma kif jgħid l-Ingliż: It’s a bad day not a bad life. Jista’ jkollna ġimgħa jew anke sena ta’ toqol bit-tbatijiet, imma ħadd mhu waħdu fil-verità," sostna miegħi. Qed jaħdem fuq l-ewwel album ġdid tiegħu Issa li spiċċa X Factor, xtaqt inkun naf x’għandu ppjanat għalih u li qed jistennih mużikalment. "Issa li spiċċajt X Factor, għandi opportunitajiet sbieħ, kif ukoll ta’ żvilupp għall-karriera tiegħi. Għandi wirjiet ġodda li se jieħdu l-ħajja fis-sajf li ġej. Kif ukoll opportunità kbira li nkun nista’ naħdem sew fuq l-album tiegħi li jismu Cosmic Heaven. Eċitat ħafna biex il-poplu jisimgħu fil-futur," żvela miegħi Luke. Nerġa’ naqbad id-diskors dwar il-pożizzjoni li rnexxielu jakkwista waqt X Factor Malta. Fil-fatt fl-X Factor irnexxielu jasal fil-ħames post. "Naħseb din il-pożizzjoni għenitni ħafna, kif ukoll biex nagħti messaġġ lill-ġenerazzjoni tiegħi li m’għandhomx għal xiex jaqtgħu qalbhom, jekk jien irnexxieli nikseb dan, u negħleb it-tbatijiet, huma wkoll jistgħu jagħmlu l-istess." Bħalissa Luke qed jaħdem fuq l-ewwel album ġdid tiegħu – Cosmic Heaven. Ħallejt f’idejh sabiex jelabora aktar u forsi jiżvela xi informazzjoni dwaru wkoll. "Iva, bħalissa qiegħed naħdem fuq l-album jismu Cosmic Heaven. Hu l-ewwel album tiegħi u qed naħdem lejl u nhar biex nakkwista l-ħoss u melodiji li nixtieq. Dan l-album qed naħdmu fuqu grupp żgħir ta’ nies li huma parti mit-tim tiegħi u qed jgħinuni nieħu dan l-album fit-triq it-tajba u kif suppost. Dan l-album se jikkonsisti f’ġeneru ta’ hip-hop, rap, RnB u kif ukoll mużika profonda. Id-data għadha mhix ikkonfermata meta ħiereġ, imma nista’ ngħid li qed nimmiraw li joħroġ qabel is-sajf." Peress li għadu student, ridt inkun naf jekk il-mużika ttelfux xi ftit mill-akkademja tal-iskola. Fil-fatt ikkonferma miegħi li allavolja għadu student u għaddej minn żmien tal-eżamijiet, jaħseb il-mużika tgħinu u mhux ittellfu, għaliex b’hekk ma jkollux tant stress li normalment iġib miegħu l-istudju. "Il-ħsieb tiegħi oriġinarjament għall-futur kien li nsir għalliem tal-letteratura Ingliża. Imma bħalissa qed naħdem sew, lejl u nhar biex inwassal il-karriera tiegħi barra minn Malta. B’hekk inkun nista’ nagħmel dak li nħobb. Imma l-akkademja tal-iskola mhux se naqtagħha kompletament għaliex dejjem inħoss li hu tajjeb li nitgħallem xi ħaġa ġdida kuljum." Rigward il-futur mużikalment ippjanat tiegħu, Luke stqarr miegħi li fil-futur qrib se jaħdem ma’ artisti kbar lokalment, bħal Alex Alden u 215 collective u kif ukoll se jagħti ftit dettalji u teasers dwar l-album tiegħu f’dawn il-ġimgħat li ġejjin fuq il-paġna uffiċjali ta’ Instagram tiegħu @Lukechappellofficial. Finalment xtaq li l-qarrejja jkomplu jsegwuh għaliex qed jaħdem ħafna, b’qalbu kollha, biex jagħtihom ftit melodiji tajba għal dan is-sajf li ġej.